Asiyesikia la mkuu huvunjika guu

ASIYESIKIA LA MKUU HUVUNJIKA GUU. 
Hii methali inayosema asiyesikia la mkuu huvunjika guu maana yake ni kwamba anayeambiwa na mtu aliye na ukubwa kiumri na apuuze ataharibikiwa. 

Naam, alikuwa binti mrembo aliyesifika kote kwa urembo wake. Ana heshima na hekima nisikwambie aliyobusarika. Wazazi wake walimsifia kwa anavyomwogopa Mungu na kujistiri. 
Binti huyu mdogo aliwaheshimu wadogo na wakubwa. Alikuwa mwenye bidii si nyumbani wala si darasani. 

Mwalimu mkuu alimsifu kwa usafi wake wa kimwili, kimaadili na kiakili. Alikuwa kilele darasani mwao kila walipofanya mitihani. Kwenye jamii alisikika na kuheshimiwa japo umri mdogo. 

Akafanya masomo yake ya darasa la nane na akawa sasa amehitimu masomo yake ya msingi sasa anaelekea sekondari. Hapo alikuwa kama kawaida yake kisha bomoa alama za kumpeleka chuo. Alisifika kote kwamba yeye aliyeongoza wote waliokalia mtihani huo katika shule zote kwenye jamii ile yao. 

Wazaziwe walimwendea juu chini na akapata ufadhili wa serikali  katika shule ya upili ya Jitihada. Hii ni shule ya upili ambayo ilisifika kwa idadi ya wanafunzi na shule ambayo pia ilijizatiti kwenye mitihani ya kitaifa. Basi binti huyu aliukubali mwito na juhudi zake zikawa ni tiketi tosha ya kumfanya yeye ajiunge na shule hiyo ya upili. 

Huko nako alikwenda kutimua kivumbi. Aliziweka pembeni tofauti zake na wenzake za kifedha kwenye madarasa kwani aliamini siku moja atakuwa kama wao. Walisoma masomo hayo hayo kwa kutumia kalamu na vitabu, madawati, viti, walimu na madarasa yale yale. Hata sare, wimbo wa shule haukubadilika kwa wale walisifiwa kuwa wachochole kwenye hiyo shule. Uchungu ulimwingia  akazidi kugonga mwamba. Msemo wake ukiwa, naongoza huku nafuata nyayo. 

Alifanikiwa kupata alama ya A  akawa anaweza kujiunga na chuo kikuu cha Kenyatta. Hapo kwao, wanakijiji na chifu wa eneo hilo waliandaa sherehe ya kumzawadia binti huyu aliyejulikana kama Zawadi. Watu walikwenda wakampa angalau pongezi kwa kuwa yeye kama alivyowaahidi ndio pekee kijijini kwao aliweza kwenda shule kubwa na akafanya bidii kama alivyoyang'amua maksi huko. Naye pia vile anavyokwenda gredi nyingine kimasomo asipuuze nasaha za wazaziwe. 

Naam, mgema akisifiwa tembo hulitia maji. Zawadi alijiunga  na Chuo Kikuu cha Kenyatta maarufu kama JKUAT. Yeye ni msichana mrembo, mwenye umri wa makamu katika shule hiyo. Kila aliyemuona alimmezea mate kama alivyokuwa kanawiri kweli kweli. 

Marafiki walianza kumjia wanaenda mapumziko, mara wako naye ziarani wakati ambao anafaa kuwa darasani. Akaanza kujiona wa mjini akawa hashkiki. Mamake alisema kwamba mwanawe amekuwa wa kisasa, akamtetea kwenye halaiki ya watu. Binti huyu akawa hajisitiri tena, hachagui la kusema haamui pa kwenda. 

Zawadi alikuwa anaenda klabu usiku na marafiki zake. Anapita na mwanamume yeyote yule mwenyewe akijisemea kwamba anapumzisha akili kwa masomo magumu. Akaanza kuzorota katika elimu. Akawa haendi tena darasani. Mtihani wa mwisho ulipofika, hakuamini alichopata kwani yeye aliyekuwa kilele upande wa juu sasa ilikuwa ni kinaya kwake. Isitoshe, hao mabwenyenye aliokuwa akirusha roho nao walikwenda kumtia magonjwa ya zinaa mpaka akarukwa na akili. Sasa yupo kama hayupo. Binti huyu hata watoto wanamchezea yaani hali yake taabani. Hakuskia la mkuu akavunjika guu.